Järgneva idee autor on mu täiskasvanud poeg. Kui emmel pole parasjagu aega või viitsimist süüa teha, ega siis nälga või jääda 🙂
Nii tulebki tuli pliidi alla teha, pann tulele tõsta, sinna veidi õli kallata, üks sibul peale hakkida ja külmkappi revideerima hakata. Päris kindlasti leiab sealt vorsti- ja singijuppe, millel parim enne kohe kukkumas. Leidus ka keedukartuleid, paraku aga mitte ühtegi muna, et omletti kokku keerata. Aga kõlbas nii kah pannile ajada.
Kõlbas emmelegi süüa. Poissmees kallas toidu üle ketšupiga, emme nikerdas rohelisest sibulast ja kurgist salati kõrvale.
Kui aga muna juhtub olema, saab need piimaga lahti kloppida ning samadest ainetest tuleb välja lihtne omlett.